FI Euroopan unionin virallinen lehti L 114/10

KOMISSION ASETUS (EU) 2018/677,

annettu 3 päivänä toukokuuta 2018,

Euroopan parlamentin ja neuvoston asetuksen (EY) N:o 1333/2008 liitteen II muuttamisesta siltä osin kuin on kyse taumatiinin (E 957) käytöstä arominvahventeena tietyissä elintarvikeryhmissä

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon elintarvikelisäaineista 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1333/2008 (1) ja erityisesti sen 10 artiklan 3 kohdan,

sekä katsoo seuraavaa:

(1) Asetuksen (EY) N:o 1333/2008 liitteessä II vahvistetaan unionissa elintarvikkeissa käytettäväksi hyväksyttyjen elintarvikelisäaineiden luettelo ja niiden käyttöä koskevat edellytykset.

(2) Kyseinen luettelo voidaan saattaa ajan tasalle Euroopan parlamentin ja neuvoston asetuksen (EY) N:o 1331/2008 (2) 3 artiklan 1 kohdassa tarkoitetun yhtenäisen menettelyn mukaisesti joko komission aloitteesta tai hakemuksen johdosta.

(3) Taumatiini (E 957) on hyväksytty unionissa asetuksen (EY) N:o 1333/2008 liitteen II mukaisesti käytettäväksi elintarvikelisäaineena eri elintarvikeryhmissä ja tiettyinä käyttömäärinä.

(4) Marraskuun 12 päivänä 2014 jätettiin hakemus taumatiinin (E 957) käytön hyväksymisestä arominvahventeena useissa elintarvikeryhmissä tiettyinä käyttömäärinä. Komissio asetti hakemuksen jäsenvaltioiden saataville asetuksen (EY) N:o 1331/2008 4 artiklan mukaisesti.

(5) Euroopan unionin elintarvikealan tiedekomitea (European Union Scientific Committee for Food, SCF) teki taumatiinista arvioinnin vuosina 1984 (3) ja 1988 (4). Taumatiinin käytölle annettiin hyväksyntä, ja hyväksyttävää päiväsaantia, jäljempänä ’ADI-arvo’, ei määritelty. Myöhemmässä arvioinnissa todettiin, että koska taumatiini on proteiini, se hajoaa elintarvikkeissa tavanomaisiksi ainesosiksi.

(6) Asetuksen (EY) N:o 1331/2008 3 artiklan 2 kohdan mukaan komissio pyytää Euroopan elintarviketurvallisuusviranomaiselta, jäljempänä ’elintarviketurvallisuusviranomainen’, lausunnon asetuksen (EY) N:o 1333/2008 liitteessä II vahvistetun unionissa hyväksyttyjen elintarvikelisäaineiden luettelon saattamiseksi ajan tasalle.

(7) Elintarviketurvallisuusviranomainen antoi 13 päivänä marraskuuta 2015 tieteellisen lausunnon (5) taumatiinin (957) käyttöalan ja käyttömäärien ehdotetusta laajentamisesta elintarvikelisäaineena. Lausuntoa laatiessaan elintarviketurvallisuusviranomainen katsoi, että nykyisen käytön ja käyttömäärien aiheuttaman altistumisen vertaaminen ehdotetusta lisäkäytöstä aiheutuvaan altistumiseen riittäisi taumatiinin turvallisuuden arvioimiseen.

(8) Arvioitu altistumisen taso sekä taumatiinin nykyisellä hyväksytyllä käytöllä että ehdotetuilla laajennetuilla käytöllä ja käyttömäärillä johti keskisaannin vaihteluun 0,03–0,10 mg:sta painokiloa kohti päivässä iäkkäämmillä ja 0,13–0,34 mg:aan painokiloa kohti päivässä lapsilla. Suurimmillaan altistuminen vaihteli nuorten 0,13–0,32 mg:sta painokiloa kohti päivässä aikuisten 0,09–1,10 mg:aan painokiloa kohti päivässä. Tätä pidetään kuluttajan kannalta vähäisenä altistuksena, joka ei aiheuta turvallisuusriskiä.

(9) Elintarviketurvallisuusviranomainen katsoi tehtyjen toksisuusarviointien perusteella, että ehdotetut käyttöalan laajentaminen ja käyttömäärien muuttaminen eivät aiheuta turvallisuusriskiä.

(10) Vaikka elintarviketurvallisuusviranomainen laskikin taumatiinille (E 957) altistumisen nykyisten enimmäismäärien ja hakijan toimittamien ehdotetun käyttöalan laajentamisen ja käyttömäärien muuttamisen mukaisesti, taumatiinin (E 957) käyttö arominvahventeena olisi rajoitettava niihin elintarvikeryhmiin, joiden osalta on olemassa kohtuullinen tekninen tarve, jota ei voida tyydyttää muilla taloudellisilla ja teknisesti järkevillä keinoilla, eikä sen käyttö saa johtaa kuluttajia harhaan.

(11) Taumatiinin (957) käyttö arominvahventeena parantaa suolaisten elintarvikkeiden aistinvaraisia ominaisuuksia. Taumatiini voi parantaa kastikkeiden ja välipalojen umamia ja suolaista makua ja tehdä elintarviketuotteet houkuttelevimmiksi ihmisen makuaistille.

(12) Sen vuoksi on aiheellista hyväksyä taumatiinin (E 957) käyttö arominvahventeena elintarvikeryhmissä 12.6 ”Kastikkeet” ja 15.1 ”Peruna-, vilja-, jauho- tai tärkkelyspohjaiset välipalat” siten, että enimmäismäärä kussakin elintarvikeryhmässä on 5 mg/kg.

(13) Sen vuoksi asetuksen (EY) N:o 1333/2008 liitettä II olisi muutettava.

(14) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Muutetaan asetuksen (EY) N:o 1333/2008 liite II tämän asetuksen liitteen mukaisesti.

2 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 3 päivänä toukokuuta 2018. Komission puolesta Puheenjohtaja Jean-Claude JUNCKER

(1) EUVL L 354, 31.12.2008, s. 16.

(2) Euroopan parlamentin ja neuvoston asetus (EY) N:o 1331/2008, annettu 16 päivänä joulukuuta 2008, elintarvikelisäaineiden, elintarvike-entsyymien ja elintarvikearomien yhtenäisestä hyväksymismenettelystä (EUVL L 354, 31.12.2008, s. 1).

(3) Reports of the Scientific Committee for Food concerning sweeteners (SCF:n lausunto annettu 14. syyskuuta 1984). Saatavilla verkossa osoitteessa http://aei.pitt.edu/40825/1/16th_food.pdf.

(4) Reports of the Scientific Committee for Food on Sweeteners (21st series). Lausunto annettu 11. joulukuuta 1987 ja 10. marraskuuta 1988 ja hyväksytty 10. marraskuuta 1988. Saatavilla verkossa osoitteessa http://aei.pitt.edu/40830/1/21st_food.pdf.

(5) EFSA Journal 2015;13(11):4290.